ב"ה		סיום ספר יהושע - כיתה א' ה'תשפ"ד
סִכּוּם סֵפֶר יְהוֹשֻׁעַ
אֶת לִמּוּד סֵפֶר יְהוֹשֻׁעַ הִתְחַלְנוּ בְּפֶרֶק א' בְּשִׂמְחָה
שׁוּב וָשׁוּב "חֲזַק וֶאֱמַץ" נֶאֱמַר לִיהוֹשֻׁעַ בִּבְרָכָה
וְגַם צִוּוּי נֶאֱמַר לוֹ, שֶׁהִתְאִים לָנוּ לִימֵי הַהַתְחָלָה:
"לֹא יָמוּשׁ סֵפֶר הַתּוֹרָה... וְהָגִיתָ בּוֹ יוֹמָם וָלַיְלָה".
בְּפֶרֶק ב' נִשְׁלָחִים מְרַגְּלִים לִירִיחוֹ, פִּינְחָס וְכָלֵב,
לִבְדֹּק אֶת מַצַּב הָעִיר וְאֶת מַצַּב רוּחַ הָאוֹיֵב.
לְרָחָב שֶׁהִצִּילָה אוֹתָם מִתְחַיְּבִים עַל הַמִּשְׁפָּחָה לִשְׁמֹר
בִּתְנַאי שֶׁאֶת חוּט הַשָּׁנִי בְּחַלּוֹן בֵּיתָהּ שֶׁבַּחוֹמָה תִּקְשֹׁר.
אֶל מֵי הַיַּרְדֵּן, הַמָּלֵא עַל כָּל גְּדוֹתָיו, יָרְדוּ הַכֹּהֲנִים
כַּאֲשֶׁר בִּידֵיהֶם אֶת אֲרוֹן הַבְּרִית הֵם נוֹשְׂאִים.
הַמַּיִם הַזּוֹרְמִים נֶעֶצְרוּ וְעָמְדוּ לְעֵינֵי כָּל הָעָם
וּבְנֵי יִשְׂרָאֵל עָבְרוּ בַּיַּבָּשָׁה כְּשֶׁהַמַּיִם כְּחוֹמָה מִיְּמִינָם.
שְׁתֵּים עֶשְׂרֵה אֲבָנִים הִצְטַוּוּ נְצִיגֵי כָּל שֵׁבֶט לְהָרִים
מִמְּקוֹם עֲמִידַת רַגְלֵיהֶם שֶׁל נוֹשְׂאֵי הָאָרוֹן הַכֹּהֲנִים,
אֶת הַסְּלָעִים הַכְּבֵדִים הֶעֱבִירוּ עִמָּהֶם אֶל הַמָּלוֹן
וַעֲלֵיהֶם כָּתְבוּ אֶת כָּל הַתּוֹרָה בּוֹ בַּיּוֹם בְּשִׁבְעִים לָשׁוֹן.
בְּפֶרֶק ה' לָמַדְנוּ אֵיךְ עָשׂוּ לְכָל בְּנֵי יִשְׂרָאֵל בְּרִית מִילָה,
וְאֵיךְ נָחוּ כְּדֵי לְהִתְאוֹשֵׁשׁ, וְאֵיךְ חָגְגוּ אֶת הַפֶּסַח בְּגִילָה.
אַחֲרֵי יְהוֹשֻׁעַ הָלַכְנוּ בְּשֶׁקֶט לִבְדֹּק אֶת הָעִיר יְרִיחוֹ
וְיַחַד אִתּוֹ פָּגַשְׁנוּ אֶת שַׂר צְבָא ה' עִם חֶרֶב בְּיָדוֹ.
בְּפֶרֶק ו' רָאִינוּ כֵּיצַד נִכְבֶּשֶׁת יְרִיחוֹ בְּדֶרֶךְ נֵס
אַחֲרֵי שְׁלוֹשׁ עֶשְׂרֵה הַקָּפוֹת סְבִיב הַחוֹמוֹת בְּלִי לְהִכָּנֵס.
הָעִיר נִלְכְּדָה בְּקַלּוּת כִּי הַחוֹמוֹת הָאַדִּירוֹת שָׁקְעוּ בָּאֲדָמָה 
אַךְ אֶת רָחָב וּמִשְׁפַּחְתָּהּ הִצִּילוּ, לַמְרוֹת שֶׁבֵּיתָהּ בַּחוֹמָה.
בְּפֶרֶק ז' הִפְסִידוּ יִשְׂרָאֵל בַּמַּעֲרָכָה נֶגֶד אַנְשֵׁי הָעַי הָרְשָׁעִים
כִּי לֹא שָׁמְרוּ אֶת צִוּוּי ה' שֶׁבִּשְׁלַל יְרִיחוֹ לֹא נוֹגְעִים
עָכָן מַעַל בַּחֵרֶם וְגָרַם שֶׁהִפְסַדְנוּ, וְעַל כָּךְ שִׁלֵּם בְּחַיָּיו.
עַל יְדֵי הַגּוֹרָל, לִפְנֵי אֲרוֹן בְּרִית ה', הִתְגַּלּוּ מַעֲשָׂיו.
בְּפֶרֶק ח' יָצְאוּ יִשְׂרָאֵל לַמִּלְחָמָה נֶגֶד הָעַי בַּשֵּׁנִית,
וְעַל פִּי עֲצַת ה' לָשִׂים מַאֲרָב תִּכְנֵן יְהוֹשֻׁעַ תָּכְנִית.
בְּמִלְחָמָה זוֹ נִצָּחוֹן גָּדוֹל וְשָׁלֵם יִשְׂרָאֵל מְנַצְּחִים
הַנִּרְדָּפִים הוֹפְכִים לְרוֹדְפִים, וְאַנְשֵׁי הָעַי בַּחֶרֶב נוֹפְלִים.
בְּפֶרֶק ט', כַּאֲשֶׁר כָּל מַלְכֵי כְּנַעַן לְהִתְאַחֵד מַחֲלִיטִים
אֲנַחְנוּ פּוֹגְשִׁים אֶת אַנְשֵׁי גִּבְעוֹן, שֶׁלְּהִתְחַפֵּשׂ מַעֲדִיפִים.
כַּאֲשֶׁר מִתְגַּלֶּה הַשֶּׁקֶר שֶׁשִּׁקְּרוּ לְיִשְׂרָאֵל בָּעֵינַיִם
הֵם נַעֲשִׂים לְיִשְׂרָאֵל חֹטְבֵי עֵצִים וְשֹׁאֲבֵי מַיִם.
בְּפֶרֶק י' יוֹצְאִים חֲמֵשֶׁת מַלְכֵי הַדָּרוֹם לְמִלְחָמָה בְּגִבְעוֹן
שֶׁשּׁוֹלְחִים לִיהוֹשֻׁעַ שְׁלִיחִים לְבַקֵּשׁ עֶזְרָה וּבִטָּחוֹן
לְעֶזְרָתָם בָּאִים יִשְׂרָאֵל וַה' מַשְׁלִיךְ אֲבָנִים מִן הַשָּׁמַיִם,
הַשֶּׁמֶשׁ וְהַיָּרֵחַ מְחַכִּים כְּצִוּוּי יְהוֹשֻׁעַ, וְיוֹם נִמְשָׁךְ יוֹמַיִם.
פֶּרֶק י"א מְסַפֵּר עַל הַמִּלְחָמָה בַּמְּלָכִים אֲשֶׁר בַּצָּפוֹן
שֶׁחַיָּלֵיהֶם רַבִּים כְּמוֹ חוֹל וְרִכְבֵי הַבַּרְזֶל לָהֶם לְיִתְרוֹן.
יְהוֹשֻׁעַ מַשְׁמִיד אֶת כֻּלָּם בְּתוֹךְ יְמָמָה בְּלִי לְאַחֵר,
אֶת מַרְכְּבֹתֵיהֶם שׂוֹרֵף בָּאֵשׁ וְאֶת סוּסֵיהֶם מְעַקֵּר.
בְּפֶרֶק י"ב מְפֹרָטִים הַמְּלָכִים שֶׁהִכָּה יְהוֹשֻׁעַ בְּמִלְחָמָה
כְּתוּבִים כְּעֵין שִׁירָה מְיֻחֶדֶת, שֶׁלֹּא תִּהְיֶה לָהֶם תְּקוּמָה.
בִּפְרָקִים י"ג עַד י"ט מְתֹאֶרֶת חֲלֻקַּת הֲנַחֲלוֹת לַשְּׁבָטִים
כָּל שֵׁבֶט מְגַלֶּה הֵיכָן יָגוּר, עַל פִּי הַגּוֹרָל כִּרְצוֹן הָאֱלֹקִים.
שֵׁבֶט לֵוִי אֵינוֹ מְקַבֵּל נַחֲלָה בָּאָרֶץ, כִּי ה' הוּא נַחֲלָתָם
בְּאַרְבָּעִים וּשְׁמוֹנֶה עָרִים יָגוּרוּ, וּבַמִּקְדָּשׁ עֲבוֹדָתָם.
שֵׁשׁ מֵעָרֵי הַלְּוִיִּים מְשַׁמְּשׁוֹת לָרוֹצְחִים בִּשְׁגָגָה כְּעָרֵי מִקְלָט
וּבְעֶצֶם כָּל עָרֵיהֶם כָּךְ, אִם הָרוֹצֵחַ יוֹדֵעַ לָמָּה לְשָׁם הוּא נִמְלַט.
בַּפְּרָקִים הָאַחֲרוֹנִים יְהוֹשֻׁעַ נִפְרָד מִכֻּלָּם בְּכַמָּה שְׁלַבִּים
וּתְחִלָּה – בְּפֶרֶק כ"ב – הוּא קוֹרֵא לִשְׁנַיִם וַחֲצִי הַשְּׁבָטִים.
הֵם חוֹזְרִים לְנַחֲלָתָם אַחֲרֵי אַרְבַּע עֶשְׂרֵה שְׁנוֹת מְסִירוּת,
וּבַדֶּרֶךְ מְבַלְבְּלִים אֶת שְׁאַר הַשְּׁבָטִים בְּמִזְבֵּחַ גָּדוֹל לְעֵדוּת.
לְאַחַר מִכֵּן מְדַבֵּר יְהוֹשֻׁעַ עִם הַמַּנְהִיגִים, הַשּׁוֹפְטִים וְהַשּׁוֹטְרִים,
וּמַזְהִירָם לָלֶכֶת בְּדֶרֶךְ ה' וּלְהִתְרַחֵק מֵעֲבוֹדַת הָאֱלִילִים.
לְשֵׁם כָּךְ אוֹמֵר לָהֶם לִשְׁמֹר מֶרְחָק גַּם מִשְׁכֵנֵיהֶם הַגּוֹיִים
[עַד כַּמָּה הוּא צוֹדֵק – עוֹד נִלְמַד בְּעֶזְרַת ה' בְּסֵפֶר "שׁוֹפְטִים"].
בִּנְאוּם לְכָל הָעָם, מְסֻפָּר בְּפֶרֶק כ"ד, יְהוֹשֻׁעַ עוֹרֵךְ סְקִירָה
עוֹבֵר עַל אֵרוּעִים הִיסְטוֹרִיִּים חֲשׁוּבִים בְּטִיסָה מְהִירָה:
מֵהַבְּחִירָה בְּאַבְרָהָם בְּנוֹ שֶׁל תֶּרַח שֶׁגָּר בְּאוּר כַּשְׂדִּים,
וְעַד כִּבּוּשׁ כָּל הָאָרֶץ מִמַּלְכֵי כְּנַעַן בְּעֶזְרַת הָאֱלֹקִים.
בֵּין הַשְּׁאָר מוֹנֶה יְהוֹשֻׁעַ אֶת יְרִידַת יַעֲקֹב וּבָנָיו לְמִצְרַיִם,
אֶת הַיְּצִיאָה מִשָּׁם בְּנִסִּים וְאֶת קְרִיעַת יַם סוּף לִשְׁנַיִם.
אֶת הַנְּדוּדִים בַּמִּדְבָּר וְאֶת הַנִּצָּחוֹן עַל עוֹג וְסִיחוֹן,
וְאֶת שְׁמִירַת ה' עָלֵינוּ מִבִּלְעָם הָרָשָׁע שֶׁכּוֹחוֹ הוּא בַּלָּשׁוֹן.

תַּם וְנִשְׁלַם סֵפֶר יְהוֹשֻׁעַ, הַשֶּׁבַח לָאֵל בּוֹרֵא הָעוֹלָם!
כַּמּוּבָן, תָּמִיד יֵשׁ עוֹד לַחֲזֹר וְלַחֲזֹר, אַחֶרֶת זֶה נֶעֱלָם...
וְעוֹד יֵשׁ לְהַעֲמִיק וּלְהָבִין וְלִלְמֹד "עֶרְכָּהּ שֶׁל אֶרֶץ יִשְׂרָאֵל"
וִיהִי רָצוֹן שֶׁנִּזְכֶּה לִשְׁמֹר עַל הָאָרֶץ הַטּוֹבָה עַד בִּיאַת גּוֹאֵל.יישר כוחכם על הלימוד!
באהבה והערכה, הרב אריאל

